
Magyarországon előforduló Planococcus pajzstetű fajok morfológiai és molekuláris összehasonlító vizsgálata

A rovartan területén a temérdek kutatás és publikáció ellenére is vannak titokzatos csoportok. Az egyik ilyen társaság a viaszos pajzstetvek családja. Ezen állatok hagyományos, főleg morfológiai alapokon nyugvó rendszerezésében kevesen jártasak. A mikroszkópi preparátumok elkészítése és kiértékelése nagy türelmet és ügyességet igénylő feladat, melyhez megbízhatóan nőstény imágók használhatók fel. A mikroszkópi részletrajzok avatatlan szem számára akár tudományos-fantasztikus könyvek illusztrációinak vagy rejtélyes szerkezetek tervrajzainak is tűnhetnek.

Az elmúlt évtizedekben a molekuláris vizsgálatok szerepe gyakorlatilag minden, gazdasági szempontból fontos élőlény kutatása során növekedett. A pajzstetvek morfológiai fajazonosítása ivarhoz és fejlődési stádiumhoz kötött, így, ha nem állnak rendelkezésre megfelelő nemű és fejlettségű egyedek, akkor a megbízható diagnosztizálás csak molekuláris vizsgálatokon alapulhat.

Elmondható, hogy a pajzstetvek leírásában a hagyományos, morfológiai bélyegeken alapuló és a molekuláris vizsgálatok szervesen kiegészítik egymást. Munkám során részben a két módszer közelebb hozásának célja látott el energiával. Jelen dolgozat kis lépés a megismerés felé, és előzetes információkat szolgáltat nagyobb horderejű kutatásokhoz.
A Planococcus citri (Risso) faj folyamatosan jelen van a dísznövény piacon, vírusok vektora. A Planococcus vovae (Nassonov) egy hazánkban őshonos faj, ami az elmúlt években egyre gyakrabban kerül elő városi nyitvatermőkről. A fajok azonosítása klasszikus módszerekkel nehézkes, bár könnyen és gyorsan megoldható lenne egy fajszinten azonosító molekuláris módszer kidolgozásával.

A vizsgálataimat a MTA AKT Növényvédelmi Intézetében kezdtem meg, 2012 nyarán. A következő kutatási célokat tűztük ki magunk elé; A Pl. citri faj laboratóriumi tenyészeteinek beállítása, Pl. citri és Pl. vovae nőstények morfológiai azonosítását, mikroszkópi preparátumok alapján, ellenőrizni az ITS régiók vizsgálatának alkalmazhatóságát Planococcus fajok jellemzésére, meghatározni a szekvenciák hosszát és bázissorrendjét ezen fajok esetében, a genetikai és morfológiai vizsgálatok eredmények összevetését.
Az eredmények alapján elmondható, hogy a primerpár sikeresen felszaporította a kívánt régiót, a felhasznált molekuláris vizsgálat alkalmas a fajmeghatározásra, a szekvenciák alapján rajzolt törzsfán a két faj egyértelműen elkülönül egymástól. A molekuláris és morfológiai vizsgálatok mindkét faj esetében ugyanarra az eredményre vezettek.



